\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ερώτηση συναδέλφου:**

**Α) Είμαστε υποχρεωμένοι να εισφέρουμε στο ΙΚΑ ποσό για τις Παι­δικές Κατασκηνώσεις;**

**Β) Αν ναι, πόσο είναι αυτό το ποσό;**

**Γ) Κι επίσης, αν ναι, πως θα καταβάλουμε στο ΙΚΑ το αναλογούν ποσό τώρα που είμαστε π.χ. στον μήνα Οκτώβριο; Μέσω Α.Π.Δ. ή άλ­λου τρόπου;**

**Απάντηση:**

**Για το α΄ Υποερώτημα:**

α) Η εργοδοτική Εισφορά στο ΙΚΑ για τις Παιδικές Κατασκηνώσεις, στηρίζεται στους εξής δύο νόμους:

ι) Ν. 3996/2011, άρθρο 89, Περίπτωση Γ΄ (ΦΕΚ 170, Τεύχος Α΄), και

ιι) Ν. 4144/2013, άρθρο 34, παράγρ. 4, περίπτ. γ (ΦΕΚ 88/18-4-2013, Τεύχ. Α΄)

Αναλυτικότερα οι δύο αυτοί νόμοι αναφέρουν τα εξής:

Στο Ν. 3996/2011, στο Άρθρο 89, Περίπτωση Γ΄ (ΦΕΚ 170, Τεύχος Α΄), διαβάζουμε τα εξής:

**«Γ. Σύσταση «Ειδικού Λογαριασμού Παιδικών Κατασκηνώσεων (Ε.Λ.Π.Κ.)»**

1. Στον Οργανισμό Εργατικής Εστίας (Ο.Ε.Ε.) συνιστάται λογαριασμός με τίτλο «Ειδικός Λογαριασμός Παιδικών Κατασκηνώσεων» (Ε.Λ.Π.Κ.) με οικονομική και λογιστική αυτοτέλεια. Πόροι του λογαριασμού είναι η εργοδοτική εισφορά είκοσι (20) ευρώ ετησίως για κάθε εργαζόμενο, η ο­ποία εισπράττεται με τις τακτικές εισφορές του Ο.Ε.Ε., οι τόκοι των κεφα­λαίων του Λογαριασμού και κάθε παροχή από χαριστική αιτία.

2. Σκοπός του λογαριασμού είναι η οργάνωση και η εφαρμογή προγραμ­μάτων φιλοξενίας σε θερινές κατασκηνώσεις των παιδιών χαμηλόμισθων εργαζομένων και ανέργων.

3. Με απόφαση του Υπουργού Εργασίας και Κοινωνικής Ασφάλισης ύστερα από γνώμη του Διοικητικού Συμβουλίου του Ο.Ε.Ε. καθορίζεται για κάθε έτος ο αριθμός των δικαιούχων που εντάσσονται στα προγράμ­ματα φιλοξενίας των παιδιών τους σε θερινές κατασκηνώσεις, οι προϋπο­θέσεις και τα κριτήρια επιλογής τους.

4. Με απόφαση του Υπουργού Εργασίας και Κοινωνικής Ασφάλισης, καθορίζονται οι διαδικασίες είσπραξης, ελέγχου, διαχείρισης, διάθεσης και δικαιολόγησης των κονδυλίων του Λογαριασμού, καθώς και κάθε άλλο σχετικό θέμα για την υλοποίηση του σκοπού της παρούσας διάταξης.

5. Για την κάλυψη της παροχής αυτής θεσπίζεται ετήσια εργοδοτική ει­σφορά είκοσι (20) ευρώ ανά εργαζόμενο.

6. Τα της λογιστικής οργάνωσης ισοζυγίων, προϋπολογισμών, ισολογι­σμών, απολογισμών, διενέργειας προμηθειών υπηρεσιών αναγκαίων για τη λειτουργία του λογαριασμού διέπονται από τις εκάστοτε ισχύουσες δια­τάξεις για τον Ο.Ε.Ε.».

Επίσης:

Στο Ν. 4144/2013, στο άρθρο 34 «Ενιαίος Λογαριασμός για την Εφαρ­μογή Κοινωνικών Πολιτικών», παράγρ. 4 «Πόροι του Ε.Λ.Ε.Κ.Π. είναι», περίπτ. γ, του (ΦΕΚ 88/18-4-2013, Τεύχ. Α΄), διαβάζουμε:

«4. Πόροι του Ε.Λ.Ε.Κ.Π. είναι:

γ) Τα προβλεπόμενα, από την περίπτωση Γ΄ του άρθρου 89 του Ν. 3996/2011, όπως εξειδικεύτηκαν στην 23411/2131/30.12.2011 (Β΄29/2012) κοινή απόφαση του Υπουργού και Υφυπουργού Εργασίας και Κοινωνικής Ασφάλισης, έσοδα του Ειδικού Λογαριασμού Παιδικών Κα­τασκηνώσεων (Ε.Λ.Π.Κ.), τα οποία διατίθενται αποκλειστικά για τους θε­σπισμένους με τις διατάξεις αυτές σκοπούς».

Παραπάνω αναφέραμε το σχετικό άρθρο 89 του Ν. 3996/2011.

**β) Για το β΄ Υποερώτημα:**

Η εργοδοτική εισφορά που καλούνται οι ΟΕΒ να καταβάλλουν, είναι είκοσι (20) ευρώ ετησίως για κάθε εργαζόμενο, όπως έχουν οι εργαζόμενοι του ΟΕΒ τον μήνα Αύγουστο (αυτόν τον μήνα λειτουργούν οι Παιδικές Κατασκηνώσεις).

Παράδειγμα:

Έστω, τον μήνα Αύγουστο εργάστηκαν 9 εργαζόμενοι στον ΤΟΕΒ Μπόϊδα-Μαυρής.

Το ποσό που θα καταβάλει ο ΤΟΕΒ είναι: 9 εργαζόμενοι x 20,00 ευρώ ο κάθε εργαζόμενος = 180,00 συνολικά (εφάπαξ).

**γ) Για το γ΄ Υποερώτημα:**

Η καταβολή του παραπάνω ποσού γίνεται έχοντας υπόψη μας τα εξής τρία βασικά στοιχεία:

ι) Τον ΑΜΕ (Αριθμός Μητρώου Εργοδότη), π.χ., για τον ΤΟΕΒ Μπόϊδα-Μαυρής είναι ο: 802

ιι) τον χρόνο-περίοδο για την οποία πληρώνουμε, που εδώ είναι συγκε­κριμένα ο 8ος μήνας (=Αύγουστος),

* Αν μεν είμαστε εμπρόθεσμοι, η πληρωμή γίνεται μέχρι τέλους Σεπτεμβρίου πληρώνονται οι Εισφορές του Αυγούστου) ή
* Αν είμαστε εκπρόθεσμοι (π.χ. είμαστε στον Οκτώβριο) πληρώ­νουμε τον μήνα Οκτώβριο, χωρίς άλλη προσαύξηση ή πρόστιμο (την Προσαύξηση θα την υπολογίσει το ΙΚΑ από μόνο του).

ιιι) Το ποσό Πληρωμής (σκέτο), χωρίς άλλη προσαύξηση ή πρόστιμο (την Προσαύξηση θα την υπολογίσει το ΙΚΑ από μόνο του).

Με βάση τα τρία παραπάνω στοιχεία, πηγαίνουμε στην Τράπεζα κι εκεί πληρώνουμε στο ΙΚΑ (π.χ. στο ΙΚΑ Πρέβεζας) το παραπάνω ποσό.

Δεν είναι υποχρεωτικό να το πληρώσουμε μέσω Α.Π.Δ., αφού είναι πιο πολύπλοκο δηλαδή να καταβάλουμε μόνο έξτρα τις παραπάνω Εργοδοτι­κές Εισφορές (πρέπει αλλιώς να μηδενίσουμε όλα τα ποσά των αποδοχών των εργαζομένων και να πάρει το πρόγραμμα Μισθοδοσίας μας μόνο ως σκέτα ποσά την παραπάνω Εργοδοτική Εισφορά ΙΚΑ, χωρίς να υπολογι­στεί δηλ. σε αποδοχές η Εισφορά αυτή).

**Υπενθύμιση**

**Υπενθυμίζουμε ότι η πληρωμή οποιοδήποτε ποσού Εργοδοτικής Ει­σφοράς προς το ΙΚΑ γίνεται ηλεκτρονικά, με μεταφορά δηλαδή ποσού από τον λογαριασμό του ΟΕΒ κι όχι με μετρητά.**

Σημείωση

Στο Ένταλμα Πληρωμής που θα κόψουμε, βάζουμε συνημμένα (εκτός από την Απόδειξη της Τράπεζας) και την Μισθοδοτική Κατάσταση μήνα Αυγούστου, όπου φαίνεται ο αριθμός των εργαζομένων.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*